Doc. PhDr. **Michal Stríženec**, DrSc. (\* 19. september 1932, Piešťany – † 7. september 2022, Bratislava) bol slovenský vedec v odbore experimentálnej psychológie, riaditeľ Ústavu experimentálnej psychológie CSPV Slovenskej akadémie vied.

Životopis
---------

Michal Stríženec sa narodil 19. septembra 1932 v Piešťanoch, kde aj v roku 1950 zmaturoval na gymnáziu. V rokoch 1950 – 1955 vyštudoval odbor psychológia a pedagogika na Filozofickej fakulte Univerzite Komenského v Bratislave. Už ako študent nastúpil v roku 1954 ako odborný pracovník na vtedajší Ústav experimentálnej psychológie (ÚEP) SAV, neskôr dočasne premenovaný na Psychologické laboratórium SAV. Od roku 1955 bol interným ašpirantom ústavu, v roku 1960 získal titul kandidát vied.

Od roku 1960 sa Stríženec začal orientovať na kognitívne procesy, neskôr sa na oddelení psychológie práce zameriaval na inžiniersku psychológiu a sledoval najnovšie trendy vo výskume vzťahov kybernetiky a psychológie (interakcie človeka a počítaču). Skúmal tiež kognitívne procesy ako funkcie osobnosti, a to najmä v kontexte psychomotoriky, percepcie, pamäti, myslenia alebo rozhodovania. Po roku 1989 sa začal intenzívne a systematicky venovať dovtedy tabuizovanej téme – psychológii náboženstva a spirituality, ku ktorej vydal niekoľko monografií. Celkovo bol autorom 9 monografií a viac ako 200 pôvodných vedeckých štúdií v časopisoch a zborníkoch. Hlavnou oblasťou jeho pôsobenia bolo teoretické zovšeobecnenie a empirické poznatky z aplikácie kybernetiky v psychológii, z inžinierskej psychológie, kognitívnej psychológie a psychológie náboženstva.

Počas svojej kariéry zastával Stríženec v ÚEP viaceré dôležité funkcie. Bol vedeckým tajomníkom ústavu (1970 – 1990), zástupcom riaditeľa ústavu, nakoniec jeho riaditeľom (1991 – 1999). Okrem toho bol členom viacerých komisií a organizácií, napríklad Rady SAV pre vedeckú výchovu (1998 – 2005), Slovenskej komisie pre vedecké hodnosti (1998 – 2001), Slovenskej psychologickej spoločnosti pri SAV, členom a predsedom Slovenskej kybernetickej spoločnosti pri SAV (1969 – 1972), predsedom Vedeckého kolégia pre psychológiu a pedagogiku SAV (1995 – 1999), podpredsedom grantovej komisie VEGA pre vedy o človeku či predsedom Komisie pre obhajoby doktorských prác z psychológie. Externe prednášal na Filozofickej fakulte Univerzity Komenského a Filozofickej fakulte Trnavskej univerzity v Trnave. 

Zomrel 7. septembra 2022 vo veku nedožitých 90 rokov, pochovaný bol 16. septembra 2022 na ružinovskom cintoríne.

Ocenenia
--------

* Zlatá čestná plaketa Ľudovíta Štúra (1992)
* Medaila SAV za rozvoj vedy (1997)
* Čestné uznanie MŠ SR a ocenenie za celoživotné dielo a prínos v oblasti psychológie (2010)
* Fides et ratio za zásluhy o dialóg medzi vierou a vedou (2013)

Dielo
-----

*Zoznam nie je kompletný.*

* *Psychológia a kybernetika* (1966)
* *Človek a počítač* (1978)
* *Súčasná psychológia náboženstva* (2001)

Referencie
----------

1. 1 2 3 4 5 6  HALAMA, Peter. *Aktuality* [online]. Bratislava: Slovenská akadémia vied, [cit. 2022-10-12]. Dostupné online.
2. 1 2  osobnosti.sk. *Michal Stríženec* [online]. osobnosti.sk, [cit. 2022-10-12]. Dostupné online. Archivované 2017-06-29 z originálu.
3. ↑  Michal Stríženec. In:  *Osoby, ktoré získali titul na UK* [online]. Bratislava: Univerzita Komenského, [cit. 2022-10-12]. Dostupné online. Archivované 2022-10-12 z originálu.
4. 1 2  Piešťanské informačné centrum. *Doc. PhDr. Striženec Michal (1932)* [online]. pic-piestany.sk, [cit. 2022-10-12]. Dostupné online.

Externé odkazy
--------------

* Zoznam diel Michala Stríženca v súbornom katalógu Slovenskej národnej knižnice

Autoritné údaje: * ISNI: 0000 0001 0895 2581
* LCCN: no99081478
* NK ČR: jk01121428
* SNK: 158006
* VIAF: 46403313
* WorldCat: lccn-no99081478